REPUBLIKA SRBIJA

NARODNA SKUPŠTINA

Odbor za ustavna pitanja i

Zakonodavstvo

04 Broj: 02-284/23

13. april 2023. godine

B e o g r a d

NARODNA SKUPŠTINA REPUBLIKE SRBIJE

Odbor za ustavna pitanja i zakonodavstvo, na sednici održanoj 13. aprila 2023. godine, utvrdio je Predlog odluke o izboru Zaštitnika građana, na osnovu člana 6. Zakona o Zaštitniku građana („Službeni glasnik RS“, broj 105/2021) i čl. 48. stav 1. alineja osma i 203. Poslovnika Narodne skupštine („Službeni glasnik RS“, broj 20/12-prečišćen tekst).

Odbor je odlučio da Predlog odluke uputi Narodnoj skupštini, sa predlogom da se u skladu sa članom 167. Poslovnika Narodne skupštine donese po hitnom postupku.

Uz Predlog odluke o izboru Zaštitnika građana, dostavljamo biografiju predloženog kandidata.

Za predstavnika Odbora na sednici Narodne skupštine određena je predsednik Odbora, Jelena Žarić Kovačević.

 PREDSEDNIK

 Jelena Žarić Kovačević

PREDLOG

Na osnovu čl. 99. stav 2. tačka 5) i 138. stav 3. Ustava Republike Srbije, člana 6. stav 1. Zakona o Zaštitniku građana („Službeni glasnik RS“, broj 105/21) i člana 8. stav 1. Zakona o Narodnoj skupštini („Službeni glasnik RS“, broj 9/10),

Narodna skupština Republike Srbije, na \_\_ sednici Prvog redovnog zasedanja u 2023. godini, održanoj \_\_\_\_\_\_\_ 2023. godine donela je

ODLUKU

O IZBORU ZAŠTITNIKA GRAĐANA

I

Za Zaštitnika građana bira se \_\_\_\_\_\_\_\_\_\_\_\_\_\_\_\_\_, diplomirani pravnik iz Beograda.

II

Ovu odluku objaviti u „Službenom glasniku Republike Srbije“.

RS Broj

U Beogradu, 2023. godine

NARODNA SKUPŠTINA REPUBLIKE SRBIJE

 PREDSEDNIK

 dr Vladimir Orlić

OBRAZLOŽENjE

Članom 99. stav 2. tačka 5) Ustava Republike Srbije utvrđeno je da Narodna skupština bira i razrešava Zaštitnika građana, i nadzire njegov rad. Članom 138. stav 3. Ustava utvrđeno je da Zaštitnika građana bira i razrešava Narodna skupština, u skladu sa Ustavom i zakonom.

Članom 48. stav 1. alineja osma Poslovnika Narodne skupštine utvrđeno je da Odbor za ustavna pitanja i zakonodavstvo razmatra pitanja u vezi s izborom i imenovanjem Zaštitnika građana.

 Predsednik Narodne skupštine je, na osnovu člana 19. stav 1. tačka 7) Zakona o Narodnoj skupštini („Službeni glasnik RS”, broj 9/10) i člana 6. stav 3. Zakona o Zaštitniku građana („Službeni glasnik RS”, broj 105/21), doneo Odluku o raspisivanju Javnog poziva za prijavljivanje kandidata za Zaštitnika građana. Ova odluka, odnosno Javni poziv objavljen je 11. februara na veb stranici Narodne skupštine i u dnevnom listu „Politika“.

Na osnovu člana 6. stav 6. Zakona o zaštitniku građana rok za prijavljivanje kandidata bio je 30 dana od dana objavljivanja Javnog poziva. Poslednji dan za prijavljivanje na Javni poziv bio je 13. mart 2023. godine. Na Javni poziv, u roku, pristiglo je pet prijava, uz koje su podnosioci priložili svoje biografije i dokaze o ispunjenosti uslova iz člana 7. Zakona o Zaštitniku građana. Na Javni poziv prijavili su se sledeći kandidati: Milan Antonijević, Nataša Tanjević, Miloš R. Janković, Zoran Pašalić i Robert Sepi.

Na osnovu člana 7. Zakona o Zaštitniku građana za Zaštitnika građana može biti izabran državljanin Republike Srbije koji ispunjava sledeće uslove: da ima stečeno visoko obrazovanje na osnovnim akademskim studijama u obimu od najmanje 240 ESPB bodova ili visoko obrazovanje stečeno na osnovnim studijama u trajanju od najmanje četiri godine, da ima najmanje deset godina iskustva na poslovima koji su od značaja za obavljanje poslova iz nadležnosti Zaštitnika građana, da poseduje visoke moralne i stručne kvalitete i da ima zapaženo iskustvo u zaštiti prava građana.

Zainteresovanim članovima i zamenicima članova Odbora bilo je omogućeno da izvrše neposredan uvid u celokupnu dokumentaciju kandidata.

Na sednici održanoj 24. marta 2023. godine, Odbor je saglasno članu 6. stav 7. Zakona, doneo Odluku o utvrđivanju spiska prijavljenih lica koja ispunjavaju uslove za izbor na funkciju Zaštitnika građana, 04 Broj: 02-284/23 od 24. marta 2023. godine. Istog dana je na veb-prezentaciji Narodne skupštine objavljen spisak prijavljenih lica koja ispunjavaju uslove za izbor na funkciju Zaštitnika građana, sa njihovim biografijama.

Saglasno članu 6. stav 8. Zakona, Odbor je dopisom od 24. marta 2023. godine pozvao sve poslaničke grupe u Narodnoj skupštini da u periodu od 8. aprila zaključno sa 12. aprilom 2023. godine, sa spiska prijavljenih lica koja ispunjavaju uslove za izbor na funkciju Zaštitnika građana, predlože kandidata za Zaštitnika građana.

Zaključno sa 12. aprilom 2023. godine, predloge kandidata za Zaštitnika građana dostavile su sledeće poslaničke grupe:

- Poslanička grupa Ujedinjeni - SSP, PSG, PREOKRET, SLOGA i poslanička grupa Zeleno-levi klub, Ne davimo Beograd, MORAMO, i poslanička grupa Moramo-Zajedno, koje su za kandidata za Zaštitnika građana predložile Miloša R. Jankovića;

- Poslanička grupa „ALEKSANDAR VUČIĆ-ZAJEDNO MOŽEMO SVE“, poslanička grupa JEDINSTVENA SRBIJA, poslanička grupa SAVEZ VOJVOĐANSKIH MAĐARA, poslanička grupa Socijaldemokratska partija Srbije, poslanička grupa IVICA DAČIĆ-Socijalistička partija Srbije (SPS), poslanička grupa PUPS-Solidarnost i pravda i poslanička grupa ZA POMIRENjE SPP-USS-DSHV, koje su za kandidata za Zaštitnika građana predložile Zorana Pašalića;

- Poslanička grupa Narodna stranka, koja je za kandidata za Zaštitnika građana predložila Natašu Tanjević.

Odbor za ustavna pitanja i zakonodavstvo je, na sednici održanoj 13. aprila 2023. godine, na osnovu člana 6. stav 12. Zakona o Zaštitniku građana, i članom 203. stav 3. Poslovnika Narodne skupštine, obavio javni razgovor sa kandidatima za Zaštitnika građana koje su predložile poslaničke grupe, na kome je kandidatima omogućeno da iznesu svoje stavove o ulozi i načinu ostvarivanja funkcije Zaštitnika građana.

Odbor je, na istoj sednici, utvrdio Predlog odluke o izboru Zaštitnika građana, tako što je za Zaštitnika građana predložen \_\_\_\_\_\_\_\_\_\_\_\_\_\_\_\_\_.

Odbor predlaže Narodnoj skupštini da Predlog odluke donese po hitnom postupku, u skladu sa članom 167. Poslovnika Narodne skupštine, kako bi se što pre obavio izbor Zaštitnika građana i na taj način omogućio nesmetan rad ove institucije.